CELEX: 32016D0547
Language: lt
Date: 1459987200000
Title: 2016 m. balandžio 7 d. Komisijos sprendimas (ES) 2016/547, kuriuo Europos Sąjungos vardu patvirtinami Europos Sąjungos ir Maroko Karalystės protokolo, kuriuo nustatomos Europos bendrijos ir Maroko žuvininkystės sektoriaus partnerystės susitarime numatytos žvejybos galimybės ir finansinis įnašas, pakeitimai

8.4.2016   
            
            
               LT
            
            
               Europos Sąjungos oficialusis leidinys
            
            
               L 94/14
            
         KOMISIJOS SPRENDIMAS (ES) 2016/547
   2016 m. balandžio 7 d.
   kuriuo Europos Sąjungos vardu patvirtinami Europos Sąjungos ir Maroko Karalystės protokolo, kuriuo nustatomos Europos bendrijos ir Maroko žuvininkystės sektoriaus partnerystės susitarime numatytos žvejybos galimybės ir finansinis įnašas, pakeitimai
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 16 d. Tarybos sprendimą 2013/785/ES dėl Europos Sąjungos ir Maroko Karalystės protokolo, kuriuo nustatomos Europos Sąjungos ir Maroko Karalystės žuvininkystės sektoriaus partnerystės susitarime numatytos žvejybos galimybės ir finansinis įnašas, sudarymo (1), ypač į jo 3 straipsnį,
   kadangi:
   
               (1)
            
            
               Europos bendrijos ir Maroko Karalystės partnerystės susitarimo žuvininkystės sektoriuje (2) (toliau – Susitarimas), patvirtinto Tarybos reglamentu (EB) Nr. 764/2006 (3), 10 straipsnyje nustatyta, kad minėto Susitarimo įgyvendinimui stebėti įsteigiamas Jungtinis komitetas, kuris prižiūri, kaip Susitarimas įgyvendinamas ir aiškinamas ir ar jis tinkamai taikomas. Europos Sąjungos ir Maroko Karalystės protokolo, kuriuo nustatomos Europos Sąjungos ir Maroko Karalystės žuvininkystės sektoriaus partnerystės susitarime numatytos žvejybos galimybės ir finansinis įnašas (toliau – Protokolas), patvirtinto Sprendimu 2013/785/ES, 5 straipsniu Jungtiniam komitetui suteikiami įgaliojimai priimti Protokolo pakeitimus;
            
         
               (2)
            
            
               2015 m. spalio 14–16 d. Jungtinis komitetas turėjo surengti posėdį Briuselyje ir priimti tam tikrų Protokolui įgyvendinti reikalingų techninių priemonių pakeitimus, kaip antai nustatyti priedugnio žvejybos kategorijos leidimus turinčių ūdomis žvejojančių laivų skaičių ir tonažą po to, kai buvo nustatyta, kad šios pakategorės žvejybos galimybės nepakankamai išnaudojamos, ir nustatyti pramoninės pelaginės žvejybos kategorijos leidžiamus sužvejoti kiekius pagal rūšis, kad būtų galima ir toliau vykdyti šios kategorijos žvejybą;
            
         
               (3)
            
            
               prieš šį Jungtinio komiteto posėdį Komisija perdavė Tarybai parengiamąjį dokumentą, kuriame išdėstyta išsami informacija apie numatomą Sąjungos poziciją;
            
         
               (4)
            
            
               remdamasi Sprendimo 2013/785/ES priedo 3 punktu Taryba patvirtino numatomą Sąjungos poziciją;
            
         
               (5)
            
            
               priemonės, susijusios su ūdomis žvejojančių laivų skaičiaus ir tonažo nustatymu, įrašytos į minėto Jungtinio komiteto posėdžio protokolą, o su pramoninės pelaginės žvejybos kategorijos laimikio sudėtimi susijusios priemonės patvirtintos 2015 m. lapkričio 13 d. Maroko žemės ūkio ir jūrų žuvininkystės ministerijos raštu Nr. 510/11;
            
         
               (6)
            
            
               leidžiamo sužvejoti sardinių ir sardinėlių rūšių grupės žuvų kiekio padidinimas kompensuojamas atitinkamai sumažinant leidžiamą sužvejoti stauridžių, skumbrių ir ančiuvių rūšių grupės žuvų kiekį, o priegaudų procentinis dydis išlieka nepakitęs;
            
         
               (7)
            
            
               šie pakeitimai turėtų būti patvirtinti Europos Sąjungos vardu;
            
         
               (8)
            
            
               reikia numatyti, kad šios priemonės būtų taikomos atgaline data nuo 2015 m. lapkričio 13 d.,
            
         PRIĖMĖ ŠĮ SPRENDIMĄ:
   1 straipsnis
   Europos Sąjungos vardu patvirtinami Europos Sąjungos ir Maroko Karalystės protokolo, kuriuo nustatomos Europos bendrijos ir Maroko žuvininkystės sektoriaus partnerystės susitarime numatytos žvejybos galimybės ir finansinis įnašas, techninių bylų Nr. 4 ir 6 pakeitimai, priimti pagal minėto Susitarimo 10 straipsnį įsteigto Jungtinio komiteto ir nurodyti šio sprendimo I ir II prieduose pateiktoje posėdžio protokolo ištraukoje ir rašto Nr. 510/11 ištraukoje.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2015 m. lapkričio 13 d.
   
      Priimta Briuselyje 2016 m. balandžio 7 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 349, 2013 12 21, p. 1.
   
      (2)  OL L 141, 2006 5 29, p. 4.
   
      (3)  2006 m. gegužės 22 d. Tarybos reglamentas (EB) Nr. 764/2006 dėl Europos bendrijos ir Maroko Karalystės partnerystės susitarimo žuvininkystės sektoriuje sudarymo (OL L 141, 2006 5 29, p. 1).
   
      I PRIEDAS
      
         Ištrauka iš Jungtinio komiteto, įsteigto pagal Europos bendrijos ir Maroko žuvininkystės sektoriaus partnerystės susitarimą, 2015 m. spalio 14–16 d. posėdžio protokolo
      
      Nustačius nepakankamą ūdomis žvejojančių laivų pakategorės žvejybos galimybių panaudojimą ir Europos Sąjungai paprašius peržiūrėti leidžiamą tonažą, Marokas siūlo naują tokį leidimą žvejoti turinčių laivų skaičiaus ir tonažo paskirstymą, neviršijant 4 kategorijos ūdomis žvejojančių laivų bendrų žvejybos pajėgumų ribos: 5 ūdomis žvejojantys laivai, kurių tonažas mažesnis arba lygus 150 GT, ir 4 ūdomis žvejojantys laivai, kurių tonažas mažesnis arba lygus 200 GT. Marokas ir toliau nagrinės šį prašymą, atsižvelgdamas į bendrą nustatytą ribą; kartu bus nagrinėjamos paraiškos dėl licencijų laivams, kurių tonažas viršija 200 GT.
   
   
      II PRIEDAS
      
         Ištrauka iš 2015 m. lapkričio 13 d. Maroko žemės ūkio ir jūrų žuvininkystės ministerijos rašto Nr. 510/11
      
      Atsižvelgdamas į 2015 m. spalio 14–16 d. Briuselyje vykusiame 2-ojo Jungtinio komiteto posėdyje išreikštą prašymą peržiūrėti kai kurias 6 kategorijos smulkiųjų pelaginių žuvų žvejybos technines sąlygas, pranešu, kad pagal INRH mokslinę nuomonę rekomenduojama, kad leidžiamas sužvejoti sardinių ir sardinėlių rūšių grupės žuvų kiekis sudarytų 37 % suteiktos kvotos ir kad, siekiant nepereikvoti išteklių, šios ribos būtų laikomasi.